睢陽謁雙廟
作者：朱松
朝代：宋

paragraphs: 幽陵胡羯殘中原，列城束手天子奔。
天留巨孽毒梁宋，賊壘環堞如雲屯。
凶波滔天不可遏，塞以束薪何足論。
力憑孤墉阻其怒，不爾薦食無黎元。
堂堂許張勇且仁，指揮羸卒氣愈振。
上書行在論賊勢，想見憤色吞妖氛。
人間貧殘容力避，只有一死由來均。
二公就此得處所，至今日月名爭新。
遺祠突兀岸清洛，英氣凜冽橫穹旻。
尚聞餘蔭福茲土，天假威柄酬忠勤。
布衣尚懸千古淚，肉食宜鑒當年因。
焚香再拜三歎息，九原可作從斯人。